VSRS Sklep II DoR 130/2021, enako tudi VSRS Sklep II DoR 388/2021
Sodna praksa Vrhovnega sodišča, 2021-06-02

Civilno-gospodarski oddelek, civilni senat

Jan Zobec (preds.), mag. Nina Betetto (poroč.), Vladimir Horvat

predlog za dopustitev revizije - dovoljenost revizije - spor majhne vrednosti - zavrženje predloga

Po osmem odstavku 458. člena ZPP v sporih majhne vrednosti revizije ni. Če zakon določa, da revizije ni, je ni mogoče niti dopustiti (drugi odstavek 367. člena ZPP).

1. Sodišče prve stopnje je odločilo, da ostane sklep o izvršbi Okrajnega sodišča v Ljubljani v veljavi za glavnico 394,71 EUR, pripadajoče zakonske zamudne obresti in izvršilne stroške (I. točka izreka), v presežku je sklep o izvršbi razveljavilo in tožbeni zahtevek zavrnilo (II. točka izreka) ter odločilo, da bo o nadaljnjih stroških postopka odločalo s posebno odločbo (III. točka izreka).

2. Sodišče druge stopnje je pritožbi obeh pravdnih strank zavrnilo in potrdilo sodbo sodišča prve stopnje (I. točka izreka). Odločilo je, da stranki krijeta vsaka svoje stroške pritožbenega postopka (II. točka izreka).

3. Toženka v predlogu za dopustitev revizije trdi, da sta nižji sodišči zmotno uporabili materialno pravo in bistveno kršili določbe postopka. Sodišči sta toženko zavezali k plačilu stroškov dela ogrevanja, ki izvira iz ogrevanja s kurilnim oljem. Toženka se ne ogreva iz sistema centralne kurjave, temveč z električno energijo. Upravniki toženko obremenjujejo za plačilo stroškov kurilnega olja v količini, ki je višja od vseh uporabnikov, čeprav tega toženka sploh ne koristi. Sodišče se je oprlo na odločitev v zadevi P 59/2016, pri čemer so razlogi v sodbah opredeljeni povsem drugače. Sprašuje se, ali je bilo materialno pravo pravilno uporabljeno in ali bi moralo sodišče pri odločitvi upoštevati sodno poravnavo iz zadeve P 128/2010.

5. Po določbi 443. člena Zakona o pravdnem postopku (v nadaljevanju ZPP) so spori majhne vrednosti spori, v katerih se tožbeni zahtevek nanaša na denarno terjatev, ki ne presega 2.000,00 EUR. V konkretni zadevi se tožbeni zahtevek nanaša na denarno terjatev v višini 1.481,49 EUR. Brez dvoma gre tako za spor majhne vrednosti, postopek pa se je kot takšen vodil tudi pred sodiščema prve in druge stopnje.

6. Po osmem odstavku 458. člena ZPP v sporih majhne vrednosti revizije ni.

Če zakon določa, da revizije ni, je ni mogoče niti dopustiti (drugi odstavek 367. člena ZPP). Predlog za njeno dopustitev zato v konkretnem primeru ni dovoljen in ga je Vrhovno sodišče zavrglo (377. člen ZPP).

7. Vrhovno sodišče je odločalo v senatu, navedenem v uvodu sklepa. Odločitev je sprejelo soglasno (sedmi odstavek 324. člena ZPP).

Ta določba je v zakonu ostala tudi po uveljavitvi novele ZPP-E, ki je sicer opustila ureditev dovoljenosti revizije po vrednostnem kriteriju.

Primerjaj tudi odločbe VS RS II DoR 681/2019 z dne 6. 2. 2020, II DoR 615/2020 z dne 13. 1. 2021, II DoR 636/2020 z dne 3. 3. 2021, ter prispevek mag. Nine Betetto: O nekaterih vprašanjih opuščene revizije po ZPP-E, Odvetnik, št. 92 (jesen 2019), str. 7.

Zakon o pravdnem postopku (1999) - ZPP  - člen 367, 367/2, 377, 443, 458, 458-8

Opr. št: VSRS Sklep II DoR 388/2021, z dne 15.09.2021, ECLI:SI:VSRS:2021:II.DOR.388.2021

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.